Diere gaan dood van honger by Bloem-dieretuin‘n Brandmaer buffel (Foto: Verskaf) Waarskuwing: Foto’s kan moontlik sensitiewe kykers ontstel. Die Dierebeskermingsvereniging (DBV) het na ŉ onlangse inspeksie by die Bloemfonteinse dieretuin bevestig dat minstens vyf diere van honger gevrek het. Dit is glo nadat die diere vir dae lank nie kos gekry het nie. Tebogo Maswanganye, inspekteur by die DBV, sê met hul inspeksie by die dieretuin was daar nie ’n teken van kos in die meeste herbivore se kampe nie. Hulle het afgekom op ’n buffel, drie Barberry-skape en ’n impala wat dood in hul kampe gelê het. “Die gemsbokke, elande en waterbokke wat in een kamp wei, het energieloos, swak en brandmaer gelyk. Van die gemsbokke se ribbes het deur die vel begin wys. Aangesien herbivore soos elande en gemsbokke heeldag eet en wei, is een dag sonder kos vir hulle ’n marteling,” het Maswanganye gesê. Maswanganye sê die donkies en impalas het in hul rigting aangehardloop gekom met die hoop dat hulle kos gaan kry. Die diere het ook swak en uitgeput gelyk. “Die impalas het ’n geluid gemaak wat ek glo ’n roepkreet om hulp was.” Die renosters, buffels en Barberry-skape was só swak dat hulle skaars kon loop en hul bekke het oopgehang. Die buffels se heupbene was al sigbaar en hulle hare het begin uitval weens die tekort aan kos en die nodige voedingswaarde. Dooie bokke in die Bloemfonteinse dieretuin (Foto: Verskaf) Maswanganye vertel die reptielpark was ook in ’n haglike toestand. “Dit is vuil en het onaangenaam geruik. Die reptielpark was pikdonker omdat die krag af is. Die meeste reptiele het nie water gehad nie.” Die varke het ook ’n erge veltoestand onder lede en word nie behandel nie. Soos vroeër berig, het die Vrystaatse departement van ekonomiese sake, kleinsake-ontwikkeling, toerisme en omgewingsake in Desember die dieretuin tydelik gesluit omdat die dieretuin versuim het om aan al die voorgeskrewe vereistes en voorwaardes te voldoen, soos uiteengesit deur die departement. Die dieretuin moes egter steeds toesien dat diere gevoer word. ‘n Buffel is dood van honger (Foto: Verskaf) Maroela Media het in Januarie berig die dieretuin was in ’n veel beter toestand. Charmaine Engelbrecht, ’n inspekteur by die DBV, het destyds bevestig die diere se hokke is skoner as ooit tevore en die diere is goed versorg. Dit lyk egter of die situasie intussen agteruitgegaan het. Reinet Meyer, die senior inspekteur by die DBV, vertel die DBV het ná hul skokontdekking die nodige kos vir die diere gaan koop en toe die diere help voer. “Die diere het die kos verorber,” sê Meyer. Meyer het aan Maroela Media vertel dat die diere met hul vorige besoek nog kos gehad het “Dit is duidelik dat die bestuur van die dieretuin geensins belangstel om na hul diere om te sien nie. Die dieretuin is nalatig en nou moet die diere daaronder ly. Iets drasties moet gedoen word,” het Maswanganye bygevoeg. Die DBV het ’n klag van dieremishandeling teen die Mangaung-metro by die Bloemfonteinse polisie aanhangig gemaak. Die DBV monitor nou die situasie om seker te maak die diere het ten alle tye kos.